นายกรัฐมนตรี ยืนยัน ลงทะเบียนบัตรสวัสดิการแห่งรัฐรอบใหม่ แล้วเสร็จทันวันที่ 1 มี.ค.นี้
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันว่า การลงทะเบียนโครงการบัตรสวัสดิการแห่งรัฐ จะแล้วเสร็จทันวันที่ 1 มี.ค.นี้ ซึ่งขณะนี้อยู่ระหว่างการตรวจสอบสิทธิ์ให้ถูกต้อง และมีการขยายกฏเกณฑ์ทำให้มีผู้ได้รับสิทธิ์เพิ่มมากขึ้นทุกปี เพื่อให้ทุกคนได้รับความเป็นธรรมทั้งนี้ที่ประชุมครม.ได้อนุมัติแก้ปัญหา และเยียวยาประชาชน ทั้งเรื่องประมง การซื้อเรือ กองทุนฟื้นฟูของกระทรวงเกษตรและสหกรณ์ ซึ่งรัฐบาลมีเวลาจำกัด เรื่องใดที่เป็นความเดือดร้อนของประชาชน ถ้าสามารถแก้ปัญหาได้ก็จะดำเนินการให้มากที่สุด ซึ่งไม่ใช่เพื่อการหาเสียงแต่อย่างใด แต่เป็นหน้าที่รัฐบาลต้องดูแลส่วนกรณีสำนักงานตำรวจแห่งชาติ ของบประมาณเพื่อดำเนินโครงการจัดหากล้องบันทึกภาพและเสียงตามพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. 2565 นั้น นายกรัฐมนตรี ชี้แจงว่า จำเป็นต้องมีการจัดหาอุปกรณ์ให้กับตำรวจ เพื่อจะได้สอดคล้องกับกฏหมายที่ออกไปส่วนการจัดหารถยนต์หุ้มเกราะกันกระสุนทดแทนที่ใช้ในพื้นที่จังหวัดชายแดนภาคใต้ นายกรัฐมนตรี กล่าวว่า เป็นการจัดหารถยนต์หุ้มเกราะทดแทนของเดิมที่มีอายุการใช้งานมานานกว่า 10 ปี ซึ่งรถยนต์หุ้มเกราะที่ใช้อยู่ปัจจุบันมีร่องรอยกระสุนเต็มไปหมด จึงมีความจำเป็น เพราะต้องคำนึงถึงชีวิตของผู้ปฏิบัติงานด้วย และให้ไปดำเนินการจัดซื้อจัดจ้างให้เป็นไปอย่างถูกต้อง